อสังหาฯ-เช่าซื้อตุนทุนรับรัฐบาลฝ่าดบ.ขาขึ้น
ธุรกิจอสังหาฯเช่าซื้อรถยนต์ตุนเงินเต็มสูบ รับนโยบายประชานิยม ชิ่งดอกเบี้ยขาขึ้น คาดวันนี้ กนง.ขึ้นอีก 0.25%
21 ส.ค. 2554

ธุรกิจอสังหาฯเช่าซื้อรถยนต์ตุนเงินเต็มสูบ รับนโยบายประชานิยม ชิ่งดอกเบี้ยขาขึ้น คาดวันนี้ กนง.ขึ้นอีก 0.25% 
นายเศรษฐา ทวีสิน กรรมการผู้จัดการใหญ่ บริษัท แสนสิริ (SIRI) เปิดเผยว่า ในวันที่ 18-20 ก.ค.นี้ บริษัทจะเสนอขายหุ้นกู้อายุ 5 ปีวงเงิน 1,000 ล้านบาท โดยปีที่1-3 จ่ายดอกเบี้ย 5.4% และปีที่4-5 จ่ายดอกเบี้ย 6% 
“บริษัทตัดสินใจออกหุ้นกู้เพื่อเตรียมเงินไว้ใช้ในการขยายธุรกิจที่เติบโตขึ้น” นายเศรษฐา กล่าว
บริษัท ทริสเรทติ้ง ประกาศคงอันดับเครดิตองค์กร บริษัท ควอลิตี้ เฮ้าส์ ที่ A และให้อันดับเครดิตหุ้นกู้ชุดใหม่ วงเงินไม่เกิน 2,000 ล้านบาท ที่ A เช่นกัน
นายประเสริฐ แต่ดุลยสาธิต กรรมการและรองกรรมการผู้จัดการ บริษัท พฤกษา เรียลเอสเตท (PS) กล่าวว่า นโยบายรัฐบาลใหม่ที่จะออกมาถือว่าจะสนับสนุนธุรกิจอสังหาริมทรัพย์ แต่จะต้องทำให้ชัดเจนและทำทันที ไม่อย่างนั้นจะทำให้ลูกค้าชะลอการซื้อจนส่งผลให้ธุรกิจชะลอตัวได้
“บริษัทมีสินค้าพร้อมรับมาตรการของรัฐอยู่แล้ว โดยมีบ้านพร้อมโอนมูลค่ากว่า 3.4 หมื่นล้านบาท” นายประเสริฐ กล่าว
สำหรับอัตราดอกเบี้ยนโยบายที่คาดว่าที่ประชุมคณะกรรมการนโยบายการเงิน (กนง.) ธนาคารแห่งประเทศไทย (ธปท.) ในวันที่ 13 ก.ค.นี้ จะปรับขึ้นอีก 0.25% เป็น 3.25% แต่จะไม่กระทบต่อต้นทุนการเงินของบริษัท เพราะเมื่อปีที่ผ่านมาได้ออกหุ้นกู้อายุเฉลี่ย 3-5 ปี วงเงิน 7,500 ล้านบาท อัตราดอกเบี้ยประมาณ 3.25% ต่อปี
นอกจากนี้ ในโครงสร้างเงินกู้ทั้งหมด 1.6 หมื่นล้านบาท เป็นเงินกู้คงที่ระยะยาวกว่า 9,000 ล้านบาท และมีต้นทุนดอกเบี้ยเฉลี่ย 3%
ขณะเดียวกันธุรกิจเช่าซื้อรถยนต์ก็หันมาออกหุ้นกู้ต่อเนื่อง เช่น บริษัท กรุงศรี แคปปิตอล ออโตลีส วงเงิน 2,000 ล้านบาท บริษัท ฐิติกร (TK) วงเงิน 500 ล้านบาท
นายประพล พรประภา กรรมการผู้จัดการ TK กล่าวว่า นโยบายประชานิยมจะหนุนให้ธุรกิจเติบโต ส่วนดอกเบี้ยขาขึ้นไม่กระทบ เพราะได้ล็อกต้นทุนเงินกู้เป็นระยะยาวกว่า 95% ของเงินทั้งหมด เพียงพอปล่อยกู้ได้ 2-3 ปี